Folketing
2000-04-27

Da CD's ordfører ikke kan være til stede, skal jeg forelægge partiets mening om dette beslutningsforslag. Som det fremgår af bilaget til bemærkningerne, har man i Københavns Kommune allerede indført et legitimationskort og er i fuld gang med at udvikle et nyt og bedre. Det er et initiativ, som CD sagtens kan bakke op bag, men netop på den baggrund ser vi da heller ikke, at det ligefrem skulle være nødvendigt at lovgive om det. Der er vel ikke noget til hinder for, at alle andre kommuner kan følge trop. Måske kan socialministeren oplyse, hvordan man gør rundtomkring i de andre af landets kommuner; om det faktisk allerede er ved at være kutyme at udstyre kommunale medarbejdere, der færdes i folks hjem, med et ID-kort. Under alle omstændigheder vil det være en udmærket foranstaltning, som socialministeren i givet fald kan opfordre alle kommuner til at indføre, men vi behøver altså ikke at lave en ny lov om det. Så CD støtter ikke dette beslutningsforslag.